কটকে ডার্বিতে ফের হারের ২৪ ঘণ্টার মধ্যে পাল্টে গেল ছবি। মেহতাব হোসেন, অর্ণব মণ্ডল, শুভাশিস রায়চৌধুরিদের মতো জাতীয় দলে খেলা ফুটবলাররা  হয়ে গেলেন ব্রাত্য। সোমবার সকালে কটক থেকে কলকাতায় তাঁরা ফিরলেন অসংরক্ষিত ট্রেনের কামরায়। যা নিয়ে তোলপাড় গোটা ময়দান। সোশ্যাল নেটওয়ার্কিং সাইটে ইস্টবেঙ্গল কর্তাদের নিয়ে সমালোচনার ঝড় বয়ে চলেছে।
হঠাৎ করে কেন ট্রেনে ফিরতে গেলেন মেহতাবরা? তাও আবার অসংরক্ষিত কামরায়? ক্লাব তো ভলভো বাসের ব্যবস্থা করেছিল! এই ট্রেন সফরে মেহতাব, অর্ণব, শুভাশিসের সঙ্গী হয়েছিলেন নারায়ণ দাস, মহম্মদ রফিক, সামাদ আলি মণ্ডল। ছিলেন গোলকিপার কোচ অভিজিৎ মণ্ডলও। ফুটবলারদের দাবি, ব্যক্তিগত কারণে তাঁরা ট্রেনে ফেরার সিদ্ধান্ত নিয়েছিলেন। শুভাশিসের মা যেমন অসুস্থ। তেমনই মেহতাব বলছিলেন, ‘‘আমার ব্যক্তিগত কাজ ছিল। যখন সেমিফাইনাল থেকে ছিটকেই গেলাম, তখন আর ওখানে থেকে কী করব! ক্লাবের অসহযোগিতার কথা উঠছে কেন জানি না। আমরা কিন্তু নিজেদের উদ্যোগেই ট্রেনে ফিরেছি। ক্লাব এর জন্য দায়ী নয়।’’ টিমের আর এক সিনিয়র অর্ণবের গলাতেও একই সুর। বলছিলেন, ‘‘ডার্বি হেরে মন একেবারে ভেঙে গিয়েছে। ব্যক্তিগত কি‌ছু কাজও ছিল। তাই ট্রেনে ফেরার সিদ্ধান্ত।’’
আই লিগের পর ফেডারেশন কাপের সেমিফাইনালেও ডার্বিতে হারতে হল ইস্টবেঙ্গলকে। নিটফল, এই মরসুমে জাতীয় স্তরে ট্রফি জেতার শেষ সুযোগটুকুও হাতছাড়া হয়ে যায়। পুরো বিপর্যস্ত লাল-হলুদ শিবির। এর মধ্যে ফেরার বিমানের টিকিট পাওয়া যায়নি। ট্রেনের টিকিটও এত দ্রুত পাওয়া সম্ভব নয়। তাই ভলভো বাসে ফুটবলারদের ফিরিয়ে আনার সিদ্ধান্ত নিয়েছিলেন লাল-হলুদ কর্তারা। কিন্তু রবিবার রাতেই গাড়ি ভাড়া করে দশজন ফুটবলার ফিরে আসেন। আর মেহতাবরা সোমবার ভোরের ভুবনেশ্বর-হাওড়া জনশতাব্দী এক্সপ্রেস ধরেন। যেটা দুপুর ১২টা ৪০ নাগাদ হাওড়ায় পৌঁছয়। মেহতাব, শুভাশিসরা তাও বসার জায়গা পেয়েছিলেন। অর্ণব সহ বাকিরা বসারও জায়গা পাননি। নারায়ণ দাস তো দরজার ধারে ব্যাগের উপর বসে পুরো রাস্তাটা আসেন। রফিক, সামাদরাও আসেন কামরার মাটিতে বসে। হাওকিপ ছাড়া চার বিদেশি ফুটবলার এবং কোচ ও সাপোর্ট স্টাফেরা পরে গাড়ীতে ফেরেন। মনোরঞ্জন ভট্টাচার্যরা কী মেহতাবদের ফেরার বিষয়ে জানতেন? দলের ম্যানেজার হয়ে যাওয়া মনোরঞ্জন জানিয়ে দেন, ‘‘ফুটবলাররা চলে গিয়েছে আমি জানতাম না। তবে ডার্বিতে হারের পর ওরা যেভাবে মানসিক ভাবে ভেঙে পড়েছিল, তার জন্যই হয়তো তাড়াতাড়ি ফেরার সিদ্ধান্ত নিয়েছে ওরা।’’
মেহতাবরা যাই যুক্তি দিন না কেন, পুরো ঘটনায় মারাত্মক চটেছেন লাল-হলুদ কর্তারা। শোনা যাচ্ছে মেহতাবদের শোকজ করা হবে। ক্লাবের শীর্ষকর্তা দেবব্রত সরকার বলে দেন, ‘‘পুরো ঘটনায় আমাদের ক্লাবের সম্মানহানি হয়েছে। এটা মানা যায় না। এর কারণ ওদের থেকে জানতে চাইব। সদুত্তর না পেলে ওদের বিরুদ্ধে কড়া ব্যবস্থা নেব।’’ অনেকে আবার কর্তাদের গাফিলতির দিকেও আঙ্গুল তুলেছেন। ক্লাবের একাংশ সদস্য প্রশ্ন তুলেছেন, ডার্বির মতো ম্যাচে কেন ইস্টবেঙ্গলের প্রথম সারির কর্তারা উপস্থিত থাকবেন না? শিলিগুড়ি থেকে কটক, কোনও ডার্বিতেই ফুটবলারদের উদ্দীপ্ত করতে লাল-হলুদের প্রথম সারির কোনও কর্তারই দেখা পাওয়া যায়নি। মোহনবাগানের কর্তারা যেমন বরাবরই মাঠে থেকে ফুটবলারদের উজ্জীবিত করেছেন। লাল-হলুদেরই অনেকের মত, মোহনবাগান অনেক সুসংগঠিত। যে কারণে সবুজ-মেরুন পুরো টিমই বিমানে ফিরেছে। আর ইস্টবেঙ্গল ফুটবলাররা ছন্নছাড়া ভাবে যে যাঁর মতো ফিরে এসেছেন। ডার্বি হারের পরদিনই মেহতাবদের ট্রেন সফরের ধাক্কায় ইস্টবেঙ্গলকে নানা কটূক্তি শুনতে হচ্ছে পড়শি ক্লাবের সদস্য-সমর্থকদের কাছ থেকে। তবে সবুজ-মেরুন ফুটবলার, যাঁরা রফিক-সামাদদের বন্ধু, এই ঘটনায় তাঁরা কিছুটা হতবাক। শৌভিক চক্রবর্তী যেমন বলছিলেন, ‘‘সোশ্যাল মিডিয়ায় পুরো বিষয়টা ভাইরাল হয়ে গিয়েছে। কিন্তু কী ঘটেছে সেটা তো বুঝতেই পারছি না। রফিকই যেমন আমার খুব ভাল বন্ধু। ওর থেকেই জানতে হবে আসলে কী হয়েছে।’’
প্রাক্তন ফুটবলররা অনেকেই আবার মেহতাবদের পাশে দাঁড়িয়েছেন। ইস্টবেঙ্গলের প্রাক্তন কোচ সুব্রত ভট্টাচার্য যেমন বলছিলেন, ‘‘ম্যাচ হেরে বা টুর্নামেন্ট থেকে ছিটকে গিয়ে আমরাও তো এরকম বহুবার ট্রেনে ফিরেছি। এটা নিয়ে এত জলঘোলা করার কোনও মানে হয়না।’’ ক্লাবের প্রাক্তন ফুটবলার সমরেশ চৌধুরীর দাবি, ‘‘আসলে ডার্বি হেরে ওদের মন ভাল নেই। তার উপর ফেরার কী হবে, সেটা নিয়েও টানাপোড়েন চলছিল হয়তো। ফুটবলাররাও অনেকদিন বাড়ির বাইরে।  সব মিলিয়ে কিছু না ভেবেই ট্রেনে উঠে পড়েছিল ওরা। এর জন্য এত সমালোচনা ঠিক নয়।’’
দরপত্র তুলবে ইস্টবেঙ্গলশেষপর্যন্ত লড়াই থেকে কিছুটা সরে এসে আইএসএলের দরপত্র তোলার সিদ্ধান্ত নিল ইস্টবেঙ্গল। শোনা যাচ্ছে, স্পনসরদের চাপেই এই সিদ্ধান্ত। তবে সিদ্ধান্ত নেওয়ার আগে মোহনবাগানের সঙ্গে আলোচনা করে নিয়েছে তারা। দরপত্র তুললেও চূড়ান্ত সিদ্ধান্ত এখনও নেয়নি লাল-হলুদ।